[{"text_idx": "#000002", "text": "Siarter Creu LleoeddNewyddion a DolenniAdnoddau"}, {"text_idx": "#000005", "text": "Sut ydych chi\u2019n \u2018creu lleoedd\u2019 o fewn prosiect lliniaru llifogydd?"}, {"text_idx": "#000006", "text": "Gall cynlluniau llifogydd ymestyn dros ardaloedd eang; yn aml iawn yn cyd-blethu gyda mannau cyhoeddus sy\u2019n cael eu defnyddio gan lawer o bobl. Gobeithio mai anaml iawn y byddai angen defnyddio\u2019r elfen ddiogelu rhag llifogydd, ond mae'r strwythurau sy\u2019n cael eu hadeiladu yn le parhaol i\u2019r gymuned yn ystod eu bywydau o ddydd i ddydd. Gallai ystyried creu lle wrth osod amcanion helpu i adeiladu cynlluniau llifogydd mwy llwyddiannus, a gwella\u2019r amgylchedd lleol."}, {"text_idx": "#000007", "text": "Ers cwblhau\u2019r prosiect hwn, mae cymuned Crindau yng Nghasnewydd bellach yn fwy diogel rhag llifogydd. Mae dros chwe chan eiddo wedi lleihau eu perygl o lifogydd o ganlyniad i 2.6km o waliau llifogydd ac argloddiau newydd. Bydd yr ystyriaeth a roddwyd i wrthsefyll newid yn yr hinsawdd a chynnydd yn lefel y mo\u0302r wrth ddylunio\u2019r gwaith yn sicrhau y bydd y buddion o ran perygl llifogydd yn parhau am 100 mlynedd arall."}, {"text_idx": "#000008", "text": "Mae\u2019r erthygl ganlynol yn rhoi eglurhad byr o rai o\u2019r buddion y tu hwnt i\u2019r cylch gwaith llifogydd - gan gefnogi amcanion ehangach o ran amcanion llesiant, yr amgylchedd a chynaliadwyedd."}, {"text_idx": "#000009", "text": "Dylunio\u2019r Tirlun a Chreu lle"}, {"text_idx": "#000010", "text": "Roedd angen i\u2019r prosiect amddiffyn rhag llifogydd, ond roedd ein gweledigaeth i wella ardal ddifreintiedig i greu gwell lle i bobl yr un mor bwysig. Roedd penodi cynghorwyr amgylcheddol a phenseiri tirwedd yn gynnar yn y broses yn hanfodol er mwyn sicrhau llwyddiant - i helpu siapio amcanion a dyluniad y prosiect."}, {"text_idx": "#000011", "text": "Cafodd clwb gweithwyr gwag ei ddymchwel, gan ganiata\u0301u i ran o\u2019r safle gael ei droi\u2019n ardal amwynder yn cynnwys planhigion lliwgar a nodweddion chwarae anffurfiol. Cafodd ardaloedd anniogel eu gwella trwy ddylunio, megis gwaredu hen garejys, bloc toiledau nad oedd mewn defnydd a dymchwel dau adeilad diwydiannol a oedd yn dirywio \u2013 gan ddarparu mwy o olau a mwy o ymdeimlad o le. Cafodd llawer o wastraff wedi\u2019i halogi ei symud oddi yno. Cafodd ardaloedd a oedd yn denu tipio anghyfreithlon a defnyddwyr cyffuriau eu haddasu fel y byddai\u2019r gymuned yn teimlo\u2019n fwy diogel. Er enghraifft, cafodd ardal o dan yr heol ei gwneud yn fwy \u2018cyfeillgar\u2019 trwy dynnu waliau, ail-dirlunio a darparu colofnau golau newydd. Cafodd ardal chwarae i blant ei wneud yn fwy diogel trwy osod ffens i\u2019w diogelu rhag yr afon a chafodd matiau diogelwch o amgylch offer chwarae eu huwchraddio."}, {"text_idx": "#000012", "text": "Roedd nodweddion eraill yn darparu cyswllt mwy diogel i bobl a oedd yn cerdded rhwng y gymuned, Parc Shaftsbury a\u2019r Ddinas. Fe wnaethom ni wella nifer o lwybrau beicio a llwybrau cerdded a chreu rhai newydd."}, {"text_idx": "#000013", "text": "Ystyriwyd sut y byddai\u2019r amddiffynfeydd llifogydd yn adlewyrchu eu lleoliad. Felly mae\u2019r gorffeniad yn amrywio o ddur yn y lleoliadau mwy diwydiannol, i gerrig a brics o wahanol fathau a lliwiau mewn ardaloedd mwy cyhoeddus, a oedd yn cyd-fynd gyda\u2019r gwaith brics presennol ar eiddo. Creodd hyn orffeniad trefol o ansawdd uchel mewn ardaloedd a oedd wedi\u2019u hanwybyddu yn y gorffennol. Cafodd y giatiau ym Mharc Shaftsbury eu newid am giatiau gyda dyluniad pwrpasol wedi\u2019i greu\u2019n lleol, a chafodd hen reiliau Fictoraidd eu hail osod."}, {"text_idx": "#000014", "text": "Fe wnaethon ni integreiddio mesurau i wella mynediad ac ansawdd mannau gwyrdd. Roedd plannu coed, bylbiau a blodau gwyllt yn ychwanegu fflach o liw, diddordeb a buddion o ran bioamrywiaeth."}, {"text_idx": "#000015", "text": "Mae\u2019r amddiffynfa llifogydd o amgylch Parc Shaftsbury bellach yn cynnwys eisteddle integredig ar ffurf amffitheatr gan ddarparu golygfan yn edrych dros gaeau chwarae, sy\u2019n eu gwneud yn amlbwrpas."}, {"text_idx": "#000016", "text": "Gobeithiwn ddarparu gwelliannau i ardal arall o Gasnewydd yn ystod ein gwaith llifogydd yn Llyswyry y flwyddyn nesaf ac mewn cymunedau eraill ledled Cymru."}, {"text_idx": "#000017", "text": "(Uchod) Y llwybr wedi\u2019i wella ar hyd brig yr amddiffynfa llifogydd trwy Barc Shaftsbury"}, {"text_idx": "#000018", "text": "Mae\u2019r llun uchod yn dangos un o gamau dylunio\u2019r prosiect. Canfuwyd fod y gwaith brics ar stryd Pugsley yn nodwedd a fyddai\u2019n gallu cael ei ailadrodd yn nyluniad yr amddiffynfa llifogydd. Mae\u2019r ail lun yn dangos y wal wedi\u2019i gwblhau cyn y gwaith tirlunio."}, {"text_idx": "#000019", "text": "(Uchod) Eisteddle ar ffurf amffitheatr wedi cael ei integreiddio i\u2019r amddiffynfa llifogydd."}]